### NN 57/2022 (20.5.2022.), Obvezatne upute broj LN III I LS III o imenovanju članova proširenih sastava izbornih povjerenstava za provedbu prijevremenih izbora za gradonačelnika i zamjenike gradonačelnika Grada Splita i članova Gradskog vijeća Grada Splita

DRŽAVNO IZBORNO POVJERENSTVO REPUBLIKE HRVATSKE

824

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 20. svibnja 2022. donijelo je

OBVEZATNE UPUTE
 BROJ LN III I LS III

O IMENOVANJU ČLANOVA PROŠIRENIH SASTAVA IZBORNIH POVJERENSTAVA ZA PROVEDBU PRIJEVREMENIH IZBORA ZA GRADONAČELNIKA I ZAMJENIKE GRADONAČELNIKA GRADA SPLITA I ČLANOVA GRADSKOG VIJEĆA GRADA SPLITA

1. Članovi proširenih sastava izbornih povjerenstava imenuju se u roku od osam dana od stupanja na snagu odluka o raspisivanju prijevremenih izbora, dakle najkasnije 3. lipnja 2022.

Državno izborno povjerenstvo imenuje članove proširenog sastava Županijskog izbornog povjerenstva Splitsko-dalmatinske županije (dalje: Županijsko izborno povjerenstvo).

Županijsko izborno povjerenstvo imenuje članove proširenog sastava Gradskog izbornog povjerenstva Grada Splita (dalje: Gradsko izborno povjerenstvo).

Članovi proširenih sastava izbornih povjerenstava ne smiju biti kandidati na izborima koje provode.

Članovi proširenog sastava Županijskog izbornog povjerenstva predstavljaju političke stranke zastupljene u Županijskoj skupštini Splitsko-dalmatinske županije (dalje: Županijska skupština) na dan stupanja na snagu Odluke Vlade Republike Hrvatske o raspisivanju prijevremenih izbora za gradonačelnika i zamjenike gradonačelnika Grada Splita, klasa: 022-03/22-04/183, urbroj: 50301-21/21-22-2 od 6. svibnja 2022. i Odluke Vlade Republike Hrvatske o raspisivanju prijevremenih izbora za članove Gradskog vijeća Grada Splita, klasa: 022-03/22-04/210, urbroj: 50301-21/21-22-1 od 19. svibnja 2022., dakle na dan 26. svibnja 2022., na način da tri člana proširenog sastava predstavljaju većinske, a tri oporbene političke stranke.

Članovi proširenog sastava Gradskog izbornog povjerenstva predstavljaju političke stranke zastupljene u Gradskom vijeću Grada Splita (dalje: Gradsko vijeće) u trenutku stupanja na snagu Rješenja Vlade Republike Hrvatske o raspuštanju Gradskog vijeća Grada Splita, klasa: 022-03/22-09/02, urbroj: 50301-21/21-22-2 od 6. svibnja 2022., dakle na dan 6. svibnja 2022., na način da tri člana proširenog sastava predstavljaju većinske, a tri oporbene političke stranke.

Podatke o većinskim i oporbenim političkim strankama zastupljenim u Županijskoj skupštini, Državnom izbornom povjerenstvu dostavlja nadležno tijelo Splitsko-dalmatinske županije.

Podatke o većinskim i oporbenim političkim strankama zastupljenim u Gradskom vijeću, Županijskom izbornom povjerenstvu dostavlja nadležno tijelo Grada Splita.

Ako u dostavljenim podacima o stranačkom sastavu Županijske skupštine, odnosno o sastavu Gradskog vijeća nije naznačeno koje su političke stranke većinske, a koje oporbene, Državno izborno povjerenstvo, odnosno Županijsko izborno povjerenstvo će zatražiti od političkih stranaka koje participiraju u Županijskoj skupštini, odnosno u Gradskom vijeću da se same o tome bez odgode očituju. Državno izborno povjerenstvo, odnosno Županijsko izborno povjerenstvo će na osnovi dostavljenih očitovanja političkih stranaka utvrditi koje su političke stranke većinske odnosno oporbene, te će u skladu s utvrđenim imenovati članove proširenog sastava Županijskog izbornog povjerenstva, odnosno članove proširenog sastava Gradskog izbornog povjerenstva.

Ako se političke stranke ne izjasne pripadaju li većinskim ili oporbenim političkim strankama, tada te političke stranke neće ulaziti u kvotu za određivanje članova proširenog sastava izbornog povjerenstva.

Ako se pojedine grupacije političkih stranaka, ovlaštene za predlaganje članova proširenih sastava, ne mogu dogovoriti o rasporedu svojih predstavnika u proširenom sastavu izbornog povjerenstva, njihov raspored odredit će nadležno izborno povjerenstvo ždrijebom na način da će predstavnike političkih stranaka u proširenom sastavu tako rasporediti da pojedina stranka bude zastupljena u najvećem mogućem broju s obzirom na ukupni broj svojih predstavnika u predstavničkom tijelu.

2. Ove Obvezatne upute objavit će se u »Narodnim novinama«, a stupaju na snagu 26. svibnja 2022.

3. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/22-01/10
 Urbroj: 507-03/09-22-3

Klasa: 012-03/22-01/24
 Urbroj: 507-03/08-22-3
 Zagreb, 20. svibnja 2022.

Predsjednik
 mr. sc. Radovan Dobronić, v. r.